夏雨應禱
作者：釋文珦
朝代：宋

paragraphs: 當夏而閔雨，百神靡不宗。
精誠既上達，所願神輒從。
觸石忽生雲，初亦無多濃。
東風借其力，斯須滿諸峰。
稍久彌六虛，油油復溶溶。
炎歊化清涼，密布難知重。
雷電發靈響，潭湫起飛龍。
甘霔岡不周，非止千里封。
槁苗浡然興，連疇遂芃芃。
焚香拜天賜，歡聲徧羣農。
當書大有年，賦食皆足供。
公私有餘羨，露積如崇墉。
誓言爲酒醴，報祀於秋冬。
降福宜孔皆，萬國稱時雍。